CELEX: 32021R1903
Language: sk
Date: 2021-10-29 00:00:00
Title: Vykonávacie nariadenie Komisie (EÚ) 2021/1903 z 29. októbra 2021, ktorým sa mení vykonávacie nariadenie (EÚ) 2018/764 o poplatkoch a platbách splatných Železničnej agentúre Európskej únie a ich platobných podmienkach (Text s významom pre EHP)

3.11.2021   
               
               
                  SK
               
               
                  Úradný vestník Európskej únie
               
               
                  L 387/126
               
            
         VYKONÁVACIE NARIADENIE KOMISIE (EÚ) 2021/1903
         z 29. októbra 2021,
         ktorým sa mení vykonávacie nariadenie (EÚ) 2018/764 o poplatkoch a platbách splatných Železničnej agentúre Európskej únie a ich platobných podmienkach
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/796 z 11. mája 2016 o Železničnej agentúre Európskej únie, ktorým sa zrušuje nariadenie (ES) č. 881/2004 (1), a najmä na jeho článok 80 ods. 1,
         keďže:
         
                     (1)
                  
                  
                     Vo vykonávacom nariadení Komisie (EÚ) 2018/764 (2) sa stanovujú poplatky a platby splatné Železničnej agentúre Európskej únie (ďalej len „agentúra“) za vykonávanie určitých činností a poskytovanie ďalších služieb uvedených v nariadení (EÚ) 2016/796.
                  
               
                     (2)
                  
                  
                     Zatiaľ čo väčšia časť nákladov vytvorených činnosťami agentúry je hradená z rozpočtu EÚ, v článku 80 ods. 2 prvom pododseku nariadenia (EÚ) 2016/796 sa od agentúry vyžaduje, aby účtovala poplatky a platby za vydávanie povolení týkajúcich sa (typov) vozidiel, jednotných bezpečnostných osvedčení a schválení Európskeho systému riadenia železničnej dopravy (ERTMS), ako aj za poskytovanie iných služieb. Podľa článku 80 ods. 3 nariadenia (EÚ) 2016/796 sa poplatky a platby majú stanoviť v takej výške, aby sa zabezpečilo, že príjem z nich bude postačovať na pokrytie celkových nákladov na úlohy, ktoré agentúra vykonáva, a služby, ktoré poskytuje.
                  
               
                     (3)
                  
                  
                     Podľa článku 10 vykonávacieho nariadenia (EÚ) 2018/764 má Komisia vyhodnotiť režim poplatkov a platieb raz za každý finančný rok. Toto hodnotenie sa má zakladať na predchádzajúcich rozpočtových výsledkoch a odhadoch výdavkov a príjmov. Komisia na základe hodnotenia finančných výsledkov a prognóz agentúry podľa potreby poplatky a platby prehodnotí. Komisia najneskôr do 16. júna 2022 preskúma nariadenie s cieľom postupne zaviesť pevné poplatky.
                  
               
                     (4)
                  
                  
                     V roku 2018, keď bolo prijaté vykonávacie nariadenie (EÚ) 2018/764, chýbali spoľahlivé finančné údaje, keďže agentúra ešte nezačala spracovávať žiadosti. Od roku 2019 sa vo výročných správach agentúry uvedených v článku 51 ods. 1 písm. a) nariadenia (EÚ) 2016/796 uvádza, že agentúra pri výkone svojej úlohy orgánu Únie zodpovedného za úlohy spojené s vydávaním osvedčení a povolení uvedené v článkoch 14, 20, 21 a 22 nariadenia (EÚ) 2016/796 vykazuje vo svojom rozpočte značnú a opakujúcu sa zápornú nerovnováhu. Táto nerovnováha je dôsledkom nedostatočnej výšky poplatkov a platieb účtovaných v súlade s článkom 80 ods. 2 nariadenia (EÚ) 2016/796 na kompenzáciu nákladov spojených so spracovaním žiadostí a poskytovaním služieb.
                  
               
                     (5)
                  
                  
                     Aby agentúra mohla pokryť náklady na spracovanie žiadostí, museli byť tieto náklady čiastočne pokryté z rozpočtu Únie. Okrem toho aby agentúra vyvážila svoj rozpočet, musela výrazne obmedziť iné činnosti, ktoré nie sú financované z poplatkov a platieb. Podľa každoročných jednotných programových dokumentov agentúry možno z prognóz na roky 2021 a 2022 vyvodiť, že v budúcnosti nastane podobná finančná situácia. Preto je potrebné režim poplatkov a platieb agentúry revidovať.
                  
               
                     (6)
                  
                  
                     Zdá sa, že treba zvýšiť hodinovú sadzbu, ktorá je v súčasnosti nižšia ako hodinové náklady, ktoré agentúre vznikajú pri vydávaní rozhodnutí žiadateľom o povolenia, osvedčenia a schválenia. Sadzby vymedzené vo vykonávacom nariadení (EÚ) 2018/764 by sa preto mali zrevidovať, aby pokryli ročné náklady, ktoré agentúre vznikajú pri spracovaní žiadostí a sprístupňovaní jednotného kontaktného miesta všetkým žiadateľom, ktorí sa obracajú na agentúru kvôli vydávaniu európskych povolení vozidiel, jednotných bezpečnostných osvedčení a schválení systému ERTMS.
                  
               
                     (7)
                  
                  
                     Agentúra doteraz účtovala poplatky a platby výlučne na základe hodinovej sadzby vypočítanej na základe času, ktorý venovala vydávaniu rozhodnutí a poskytovaniu svojich služieb. Mal by sa zaviesť režim pevných poplatkov s cieľom ďalej znižovať administratívnu záťaž a zvýšiť predvídateľnosť predpokladaných nákladov na žiadosť v prospech všetkých zúčastnených strán. Agentúra okrem toho od roku 2019 získala skúsenosti a zaviedla dostatočne spoľahlivú metodiku výpočtu priemerných nákladov na spracovanie jednotlivých žiadostí. Na spracovanie žiadostí týkajúcich sa vozidla alebo skupiny vozidiel, ktoré sa považujú za vozidlá v zhode s predtým povoleným typom vozidla podľa článku 25 ods. 1 smernice Európskeho parlamentu a Rady (EÚ) 2016/797 (3), by sa preto mali uplatňovať pevné poplatky.
                  
               
                     (8)
                  
                  
                     Bezplatné jednotné kontaktné miesto spôsobuje značné náklady na údržbu a rozvoj. Poplatky by sa preto mali platiť aj za používanie jednotného kontaktného miesta, ak je adresátom žiadostí predložených jednotnému kontaktnému miestu agentúra. Žiadatelia by mali platiť poplatky na základe pevných sadzieb v závislosti od vplyvu žiadostí na jednotné kontaktné miesto, pokiaľ ide o nahraté a uložené dokumenty, využívané funkcie a realizovanú komunikáciu, ako aj v pomere k celkovým odhadovaným nákladom na vydanie príslušného rozhodnutia. Okrem toho ak sa žiadosť o zhodu s typom vozidla predloží agentúre, poplatok za používanie jednotného kontaktného miesta by sa mal stať neoddeliteľnou súčasťou celkového pevného poplatku za vydávanie povolení pre vozidlá podliehajúcich pevným poplatkom.
                  
               
                     (9)
                  
                  
                     Poplatky a platby by mali zohľadňovať špecifickú situáciu mikropodnikov a malých a stredných podnikov. Preto by sa malo uplatniť špecifické zníženie.
                  
               
                     (10)
                  
                  
                     Všetky kritériá a metodika na vymedzenie výšky poplatkov a platieb vychádzajú zo zásady, že príjmy z nich by mali pokrývať celkové náklady na poskytované služby, pričom by sa malo zabrániť deficitu alebo výraznému hromadeniu prebytku v súlade s článkom 80 ods. 3 prvým pododsekom nariadenia (EÚ) 2016/796.
                  
               
                     (11)
                  
                  
                     Skúsenosti s uplatňovaním vykonávacieho nariadenia (EÚ) 2018/764 ukázali, že podmienky platby poplatkov a platieb by sa mali zmodernizovať a upraviť tak, aby sa zmiernilo riziko nezaplatenia zo strany žiadateľov, ktorých finančná spôsobilosť je ohrozená, a žiadateľov so sídlom v tretích krajinách, voči ktorým agentúra nemá primerané právne záruky na presadzovanie práva. Je vhodné, aby agentúra fakturovala splatné sumy v počiatočnej fáze procesu podávania žiadostí s cieľom znížiť riziko omeškania alebo nezaplatenia platieb. Agentúra poskytne možnosť platby online.
                  
               
                     (12)
                  
                  
                     Keďže poplatky a platby vo veľkej miere odrážajú výdavky agentúry na zamestnancov a súvisiace priame výdavky týkajúce sa činností uvedených v článku 80 ods. 2 nariadenia (EÚ) 2016/796, agentúra by mala na základe spoľahlivých údajov príslušné sumy raz za rozpočtový rok indexovať, aby sa zohľadnila miera inflácie a ročná aktualizácia odmien zamestnancov agentúry.
                  
               
                     (13)
                  
                  
                     Agentúra by mala v plnej miere využívať nákladovú efektívnosť, a preto by sa mala neustále snažiť zlepšovať procesy používané na plnenie úloh, ktoré jej ukladá nariadenie (EÚ) 2016/796, a najmä zladiť rozsah úloh s dostupnými zdrojmi. Mala by pritom vytvoriť skutočne jednotný európsky železničný priestor a zohľadňovať ciele EÚ v oblasti železničnej politiky zamerané na udržateľnejšiu a inteligentnejšiu mobilitu, ako aj inovatívny, bezpečný, silný a plne interoperabilný železničný sektor.
                  
               
                     (14)
                  
                  
                     Vykonávacie nariadenie (EÚ) 2018/764 by sa preto malo zodpovedajúcim spôsobom zmeniť.
                  
               
                     (15)
                  
                  
                     Opatrenia stanovené v tomto nariadení sú v súlade so stanoviskom výboru zriadeného podľa článku 51 smernice (EÚ) 2016/797,
                  
               PRIJALA TOTO NARIADENIE:
         
            Článok 1
            Vykonávacie nariadenie (EÚ) 2018/764 sa mení takto:
            
                        1.
                     
                     
                        V článku 1 sa odsek 1 nahrádza takto:
                        
                           „1.   Týmto nariadením sa stanovujú poplatky a platby splatné Európskej železničnej agentúre (ďalej len „agentúra“) za spracúvanie žiadostí podľa článkov 14, 20, 21 a 22 nariadenia (EÚ) 2016/796, ako aj za to, že žiadateľ využíva jednotné kontaktné miesto stanovené v článku 12 uvedeného nariadenia na predkladanie žiadostí agentúre, a za poskytovanie ďalších služieb v súlade s cieľmi, na plnenie ktorých bola agentúra zriadená. Ďalej sa ním spresňuje aj spôsob výpočtu týchto poplatkov a platieb a platobné podmienky.“
                        
                     
                  
                        2.
                     
                     
                        Článok 2 sa nahrádza takto:
                        
                           „Článok 2
                           Typy poplatkov a platieb účtovaných agentúrou
                           
                              1.   Agentúra vyberá poplatky:
                              
                                          a)
                                       
                                       
                                          za predkladanie žiadostí agentúre prostredníctvom jednotného kontaktného miesta, ak nie sú zahrnuté v pevných poplatkoch za spracovanie žiadostí;
                                       
                                    
                                          b)
                                       
                                       
                                          za spracovanie žiadostí predložených agentúre vrátane poskytovania odhadov uvedených v článku 4 alebo v prípade, že žiadateľ následne stiahne žiadosť;
                                       
                                    
                                          c)
                                       
                                       
                                          ak agentúra obnoví, obmedzí, zmení alebo preskúma rozhodnutie vydané v súlade so smernicou (EÚ) 2016/798 alebo smernicou (EÚ) 2016/797.
                                       
                                    Agentúra môže účtovať poplatky, ak zruší povolenie na uvedenie na trh z dôvodu následne zisteného nesplnenia základných požiadaviek používaným vozidlom alebo typom vozidla podľa článku 26 smernice (EÚ) 2016/797 alebo z dôvodu, že držiteľ jednotného bezpečnostného osvedčenia už nespĺňa podmienky na certifikáciu v súlade s článkom 17 ods. 5 a 6 smernice 2016/798.
                           
                           
                              2.   Žiadosti uvedené v odseku 1 prvom pododseku písm. a) a b) sa vzťahujú na:
                              
                                          a)
                                       
                                       
                                          povolenia na uvedenie vozidiel a typov vozidiel na trh v súlade s článkami 20 a 21 nariadenia (EÚ) 2016/796 iné ako tie, ktoré sú uvedené v písmene b) tohto odseku;
                                       
                                    
                                          b)
                                       
                                       
                                          povolenia na uvedenie vozidla alebo skupiny vozidiel, ktoré sú v zhode s povoleným typom vozidla podľa článku 25 ods. 1 smernice (EÚ) 2016/797, na trh;
                                       
                                    
                                          c)
                                       
                                       
                                          žiadosti o jednotné bezpečnostné osvedčenia podľa článku 14 nariadenia (EÚ) 2016/796;
                                       
                                    
                                          d)
                                       
                                       
                                          žiadosti o rozhodnutie o schválení zhody riešenia traťového zariadenia ERTMS z hľadiska interoperability s príslušnými technickými špecifikáciami interoperability v súlade s článkom 22 nariadenia (EÚ) 2016/796;
                                       
                                    
                                          e)
                                       
                                       
                                          žiadosti o predbežné zapojenie v súlade s článkom 22 vykonávacieho nariadenia Komisie (EÚ) 2018/545 a článkom 2 ods. 3 a článkom 4 ods. 5 vykonávacieho nariadenia Komisie 2018/763;
                                       
                                    
                                          f)
                                       
                                       
                                          odvolania uvedené v článku 58 nariadenia (EÚ) 2016/796 v súlade s článkom 7 tohto nariadenia.
                                       
                                    
                           
                              3.   Agentúra účtuje aj platby za poskytovanie iných služieb ako tých, ktoré sú uvedené v odseku 1 na žiadosť žiadateľa alebo akejkoľvek inej osoby alebo subjektu.
                           
                           
                              4.   Agentúra uverejní zoznam služieb na svojej webovej lokalite.“
                           
                        
                     
                  
                        3.
                     
                     
                        Článok 3 sa nahrádza takto:
                        
                           „Článok 3
                           Výpočet poplatkov, platieb a pevných poplatkov účtovaných agentúrou
                           
                              1.   Výšku poplatkov za používanie jednotného kontaktného miesta na predkladanie žiadostí agentúre podľa článku 2 ods. 2 písm. a), c), d) a e) predstavuje pevná suma uvedená v tabuľke A bodu 2 prílohy. Tento pevný poplatok je splatný v čase predloženia žiadosti.
                           
                           
                              2.   Výška poplatkov za spracovanie žiadostí uvedených v článku 2 ods. 2 písm. a), c), d) a e) vrátane poplatkov za vykonávanie činností uvedených v článku 2 ods. 1 prvom pododseku písm. c) a druhom pododseku predstavuje súčet týchto položiek:
                              
                                          a)
                                       
                                       
                                          počet hodín strávených zamestnancami agentúry a externými odborníkmi spracúvaním žiadostí vynásobený hodinovou sadzbou agentúry uvedenou v bode 1 prílohy;
                                       
                                    
                                          b)
                                       
                                       
                                          k výške poplatkov účtovaných agentúrou sa pripočíta príslušná suma predložená vnútroštátnymi bezpečnostnými orgánmi vyplývajúca z nákladov na spracovanie vnútroštátnej časti žiadosti.
                                       
                                    
                           
                              3.   Výšku poplatkov za podávanie a spracovanie príslušných žiadostí a za vydávanie povolení uvedených v článku 2 ods. 2 písm. b) predstavuje pevná suma uvedená v tabuľke B bodu 3 prílohy, pričom zahŕňa poplatok za využitie jednotného kontaktného miesta uvedený v odseku 1. Tento pevný poplatok je splatný v čase predloženia žiadosti.
                           
                           
                              4.   Výška platieb za služby uvedené v článku 2 ods. 3 sa vypočíta vynásobením počtu hodín strávených zamestnancami agentúry a externými odborníkmi hodinovou sadzbou agentúry uvedenou v bode 1 prílohy.
                           
                           
                              5.   V prípade mikropodnikov a malých alebo stredných podnikov môže žiadateľ požiadať o 20 % zníženie sumy, ktorú si agentúra účtuje za žiadosť. V prípade, že sa používajú pevné poplatky, sa o toto zníženie musí požiadať pri podaní žiadosti a vo všetkých ostatných prípadoch najneskôr pred tým, ako agentúra vystaví faktúru.
                              Na účely tohto nariadenia mikropodnik, malý alebo stredný podnik je samostatný železničný podnik, manažér infraštruktúry alebo výrobca, ktorý je usadený v členskom štáte Európskeho hospodárskeho priestoru alebo v ňom má sídlo a ktorý spĺňa podmienky stanovené v odporúčaní Komisie 2003/361/ES (4).
                              Žiadateľ poskytne prostredníctvom jednotného kontaktného miesta dôkazy preukazujúce, že spĺňa podmienky na zaradenie medzi mikropodniky, malé alebo stredné podniky. Agentúra posúdi poskytnuté dôkazy a v prípade pochybností alebo nedostatočného odôvodnenia rozhodne o zamietnutí žiadosti o štatút mikropodniku, malého alebo stredného podniku.“
                           
                        
                     
                  
                        4.
                     
                     
                        Článok 5 sa mení takto:
                        
                                    a)
                                 
                                 
                                    Odsek 1 sa nahrádza takto:
                                    
                                       „1.   Agentúra vystaví faktúru na splatné poplatky a platby do 30 kalendárnych dní odo dňa
                                       
                                                   a)
                                                
                                                
                                                   svojho rozhodnutia s výnimkou rozhodnutí, na ktoré sa vzťahuje režim pevného poplatku alebo článok 6 ods. 3;
                                                
                                             
                                                   b)
                                                
                                                
                                                   rozhodnutia odvolacej rady;
                                                
                                             
                                                   c)
                                                
                                                
                                                   ukončenia poskytovania služby;
                                                
                                             
                                                   d)
                                                
                                                
                                                   stiahnutia žiadosti;
                                                
                                             
                                                   e)
                                                
                                                
                                                   akejkoľvek inej skutočnosti, ktorá viedla k skončeniu spracúvania žiadosti.
                                                   Pokiaľ ide o pevné poplatky, ktoré sa stanú splatnými v čase predloženia žiadosti, ako sa uvádza v článku 3 ods. 1 a 3 pred spracovaním žiadosti agentúrou, agentúra sa môže s jednotlivými žiadateľmi dohodnúť na odlišnom dátume splatnosti, ako aj na osobitnom režime fakturácie. “;
                                                
                                             
                                 
                              
                                    b)
                                 
                                 
                                    Odsek 2 sa nahrádza takto:
                                    
                                       „2.   Faktúra obsahuje v príslušných prípadoch tieto údaje:
                                       
                                                   a)
                                                
                                                
                                                   rozlíšenie medzi poplatkami alebo platbami;
                                                
                                             
                                                   b)
                                                
                                                
                                                   sumy, ktoré sa ukladajú ako pevné poplatky;
                                                
                                             
                                                   c)
                                                
                                                
                                                   ak sa neuplatňujú pevné poplatky, počet odpracovaných hodín v rámci zodpovednosti agentúry a s použitou hodinovou sadzbou;
                                                
                                             
                                                   d)
                                                
                                                
                                                   v prípade potreby náklady účtované príslušným vnútroštátnym bezpečnostným orgánom. Náklady sa spresnia podľa vykonaných úloh a stráveného času alebo v podobe pevných sadzieb uplatňovaných vnútroštátnym bezpečnostným orgánom na spracúvanie vnútroštátnej časti žiadosti.“;
                                                
                                             
                                 
                              
                                    c)
                                 
                                 
                                    Vkladá sa tento odsek 4a:
                                    
                                       „4a.   Ak sa na žiadateľov vzťahuje článok 6 ods. 3, agentúra má právo vydávať platobné výmery vyžadujúce čiastočnú platbu za už spracované časti žiadosti. Ak sa požadovaná platba neuskutoční v lehote stanovenej agentúrou, ale najskôr po 10 kalendárnych dňoch, môže agentúra pozastaviť spracovanie žiadosti a informovať o tom žiadateľa. Agentúra obnoví spracovanie žiadosti v prípade, že sa požadovaná platba uskutoční do 20 kalendárnych dní od oznámenia o pozastavení. Ak sa platba neuskutoční do 20 kalendárnych dní od oznámenia o pozastavení, agentúra má právo žiadosť odmietnuť.“;
                                    
                                 
                              
                                    d)
                                 
                                 
                                    Odsek 9 sa nahrádza takto:
                                    
                                       „9.   Ak je žiadateľom mikropodnik, malý alebo stredný podnik, agentúra zváži žiadosti o primerané predĺženie splatnosti alebo platbu formou splátok.“
                                    
                                 
                              
                  
                        5.
                     
                     
                        Článok 6 sa mení takto:
                        
                                    a)
                                 
                                 
                                    Odsek 1 sa nahrádza takto:
                                    
                                       „1.   V prípade neuhradenia splatných súm agentúra môže za každý ďalší kalendárny deň omeškania platby účtovať úrok a uplatňuje pravidlá vymáhania stanovené v prvej časti hlave IV kapitole 6 oddiele 5 nariadenia Európskeho parlamentu a Rady (EÚ, Euratom) 2018/1046, použiteľné na európske agentúry, najmä v článku 101 uvedeného nariadenia, a v rozpočtových pravidlách agentúry prijatých v súlade s článkom 66 nariadenia (EÚ) 2016/796.“;
                                    
                                 
                              
                                    b)
                                 
                                 
                                    Odsek 3 sa nahrádza takto:
                                    
                                       „3.   Ak má agentúra dôkaz o tom, že finančná spôsobilosť žiadateľa je ohrozená, alebo ak žiadateľ nie je usadený v členskom štáte Európskeho hospodárskeho priestoru alebo v ňom nemá sídlo, môže od žiadateľa požadovať, aby do 15 dní od prijatia žiadosti poskytol bankovú záruku alebo zaistený vklad. Ak tak žiadateľ neurobí, agentúra môže jeho žiadosť odmietnuť.“;
                                    
                                 
                              
                                    c)
                                 
                                 
                                    Odsek 4 sa nahrádza takto:
                                    
                                       „4.   Bez toho, aby bol dotknutý odsek 1, agentúra môže odmietnuť novú žiadosť alebo pozastaviť spracovanie prebiehajúcej žiadosti, ak si žiadateľ alebo jeho právny nástupca nesplnili svoje platobné záväzky vyplývajúce z predchádzajúcich úloh alebo služieb poskytnutých agentúrou v súvislosti s povolením, osvedčením a schvaľovaním, pokiaľ žiadateľ neuhradí všetky nezaplatené sumy. Ak sa má priebežná žiadosť pozastaviť, postup uvedený v článku 5 ods. 4a sa uplatňuje zodpovedajúcim spôsobom.“
                                    
                                 
                              
                  
                        6.
                     
                     
                        Článok 8 sa mení takto:
                        
                                    a)
                                 
                                 
                                    Odsek 1 sa nahrádza takto:
                                    
                                       „1.   Agentúra zverejní na svojej webovej lokalite hodinovú sadzbu a pevné sadzby uvedené v článku 3.“;
                                    
                                 
                              
                                    b)
                                 
                                 
                                    Odsek 2 sa nahrádza takto:
                                    
                                       „2.   Vnútroštátny bezpečnostný orgán zverejní na svojej webovej lokalite sadzby relevantné na stanovenie nákladov účtovaných agentúre podľa článku 3 ods. 2 písm. b). Ak vnútroštátny bezpečnostný orgán uplatňuje pevné sadzby, musí spresniť, v ktorých prípadoch povolenia a osvedčenia sa pevné sadzby uplatňujú. Vnútroštátny bezpečnostný orgán poskytne agentúre odkaz na svoju webovú lokalitu, ktorá obsahuje informácie o jeho poplatkoch a platbách.“
                                    
                                 
                              
                  
                        7.
                     
                     
                        Článok 10 sa mení takto:
                        
                                    a)
                                 
                                 
                                    Vkladá sa tento odsek 1a:
                                    
                                       „1a.   Sumy uvedené v prílohe agentúra indexuje, prvýkrát v roku 2023 a potom raz za rozpočtový rok s účinnosťou od 1. januára, a to na základe
                                       
                                                   a)
                                                
                                                
                                                   ročnej aktualizácie odmien a dôchodkov úradníkov a ostatných zamestnancov Európskej únie, ako aj opravných koeficientov, ktoré sa uplatňujú na tieto odmeny a dôchodky, zverejnenej v Úradnom vestníku Európskej únie v súlade s metódou výpočtu, ktorú schváli správna rada agentúry, a na základe príslušných ročných finančných údajov použitých v jednotnom programovom dokumente agentúry a v jej konsolidovaných výročných správach o činnosti a/alebo
                                                
                                             
                                                   b)
                                                
                                                
                                                   miery inflácie v Únii v súlade s metódou stanovenou v bode 4 prílohy.“;
                                                
                                             
                                 
                              
                                    b)
                                 
                                 
                                    Odsek 3 sa nahrádza takto:
                                    
                                       „3.   Na základe informácií poskytnutých agentúrou v jej výročnej správe sa toto nariadenie preskúma najneskôr do 16. júna 2024, pokiaľ ide o postupné zavedenie ďalších pevných poplatkov.“
                                    
                                 
                              
                  
         
            Článok 2
            Text uvedený v prílohe k tomuto nariadeniu sa pripája formou prílohy k vykonávaciemu nariadeniu (EÚ) 2018/764.
         
         
            Článok 3
            Pokiaľ ide o žiadosti predložené pred nadobudnutím účinnosti tohto nariadenia, článok 1 bod 3 sa neuplatňuje.
         
         
            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 138, 26.5.2016, s. 1.
         
            (2)  Vykonávacie nariadenie Komisie (EÚ) 2018/764 z 2. mája 2018 o poplatkoch a platbách splatných Železničnej agentúre Európskej únie a ich platobných podmienkach (Ú. v. EÚ L 129, 25.5.2018, s. 68).
         
            (3)  Smernica Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (Ú. v. EÚ L 138, 26.5.2016, s. 44).
         
            (4)  Odporúčanie Komisie zo 6. mája 2003 o vymedzení mikropodnikov, malých a stredných podnikov (Ú. v. EÚ L 124, 20.5.2003, s. 36).
      
      
         
            PRÍLOHA
            
                        1.
                     
                     
                        Agentúra uplatňuje hodinovú sadzbu 239 EUR.
                     
                  
                        2.
                     
                     
                        Pevné poplatky, ktoré sa majú zaplatiť agentúre za používanie jednotného kontaktného miesta, sú takéto:
                        
                           Tabuľka A
                        
                        
                                     
                                 
                                 
                                    
                                       Nákladová skupina „jednotné kontaktné miesto“
                                    
                                 
                                 
                                    
                                       Suma
                                       (EUR)
                                    
                                 
                              
                                    
                                       Predloženie žiadosti agentúre o:
                                    
                                 
                              
                                    1.
                                 
                                 
                                    Jednotné bezpečnostné osvedčenie
                                 
                                 
                                    400 
                                 
                              
                                    2.
                                 
                                 
                                    Povolenie typu vozidla
                                 
                                 
                                    400 
                                 
                              
                                    3.
                                 
                                 
                                    Povolenie vozidla iné ako povolenie v zhode s typom
                                 
                                 
                                    400 
                                 
                              
                                    4.
                                 
                                 
                                    Schválenie traťového zariadenia ERTMS
                                 
                                 
                                    400 
                                 
                              
                                    5.
                                 
                                 
                                    Fáza predbežného zapojenia
                                 
                                 
                                    400 
                                 
                              
                  
                        3.
                     
                     
                        Pevné poplatky za predloženie a spracovanie žiadostí o uvedenie vozidla alebo skupiny vozidiel na trh, ktoré sú v zhode s povoleným typom vozidla, sú takéto:
                        
                           Tabuľka B
                        
                        
                                     
                                 
                                 
                                    
                                       Nákladová skupina
                                    
                                 
                                 
                                    
                                       Suma
                                       (EUR)
                                    
                                 
                              
                                    
                                       Predloženie žiadosti o rozhodnutie o povolení vozidiel v zhode s typom a jej spracovanie agentúrou:
                                    
                                 
                              
                                    1.
                                 
                                 
                                    nákladných vozňov a všetkých vozidiel uvedených v bode 2 prílohy k nariadeniu Komisie (EÚ) č. 321/2013  (1)
                                    
                                 
                                 
                                    775 
                                 
                              
                                    2.
                                 
                                 
                                    
                                                a)
                                             
                                             
                                                dieselových alebo elektrických hnacích jednotiek
                                             
                                          
                                                b)
                                             
                                             
                                                osobných vozňov
                                             
                                          
                                                c)
                                             
                                             
                                                mobilných zariadení na výstavbu a údržbu železničnej infraštruktúry
                                             
                                          
                                 
                                    970 
                                 
                              
                                    3.
                                 
                                 
                                    motorových dieselových alebo elektrických vlakov
                                 
                                 
                                    1 115 
                                 
                              
                  
                        4.
                     
                     
                        Ročná miera inflácie uvedená v článku 10 ods. 1a sa stanovuje takto:
                        
                                    Ročná miera inflácie, ktorá sa má použiť:
                                 
                                 
                                    „Eurostat HICP (harmonizovaný index spotrebiteľských cien) (všetky položky) – všetky krajiny Európskej únie“ (2015 = 100) Percentuálna zmena/priemer za 12 mesiacov
                                 
                              
                                    Výška sadzby, ktorá sa má zohľadniť:
                                 
                                 
                                    Výška sadzby tri mesiace pred zavedením indexácie
                                 
                              
                  
               (1)  Nariadenie Komisie (EÚ) č. 321/2013 z 13. marca 2013 o technickej špecifikácii interoperability týkajúcej sa subsystému „železničné koľajové vozidlá – nákladné vozne“ systému železníc v Európskej únii, ktorým sa zrušuje rozhodnutie Komisie 2006/861/ES (Ú. v. EÚ L 104, 12.4.2013, s. 1).